**Kazališna predstava „Matilda“**

Učenici 3. i 4. razreda matične škole i Područne škole Vinica posjetili su kazališnu predstavu „Matilda“ koju je izvelo Dječje kazalište Dubrava u suradnji s Kazališnom družinom Pinklec u dvorani Domoljub. Predstava je nastala prema istoimenom romanu pisca Roalda Dahla (koji je napisao i roman *Charlie i tvornica čokolade*). Priču o darovitoj djevojčici Matildi i nerazumijevanju u njezinoj obitelji uprizorila su dramska lica Matilde, njezine majke, oca i brata, zatim stroge školske ravnateljice, dvaju učenika i dobrodušne učiteljice, koja pruža Matildi ono što nije imala u svojem obiteljskom domu – razumijevanje, podršku i ljubav. Scenske prizore sa zanimljivom scenografijom pojačala je energična izvedba glumaca i glazba. Predstava nam se veoma svidjela jer poručuje da ni u teškim životnim trenucima ne gubimo nadu, već budemo hrabri, njegujemo svoje sposobnosti i darove te ustrajemo u ispunjenju svog sna.

Ana Lucija Abramović, 4. a

Novinarska grupa